**ZÁPIS č. 7**

 **Z RIADNEHO ZASADNUTIA SPRÁVNEJ RADY TASR**

 **22. júla 2025 so začiatkom o 15.00 h**

**Prítomní členovia Správnej rady**: Jozef Bednár,Michal Pidanič**,** Alexander Riabov

**Ospravedlnení:** Samuel Bachár, Alena Mezeiová

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

**UZNESENIE č. 01/22/07/2025:**

Členovia rady schválili tento program zasadnutia:

1. **Uchovávanie agentúrnych informácií ako služba vo verejnom záujme (archív TASR)**
2. **Rôzne : Vyhodnotenie tematických projektov TASR (Sviatok Cyrila a Metoda)**

ZA: 3 PROTI: 0 ZDRŽAL SA: 0

J. Bednár

 M. Pidanič

A. Riabov

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Uchovávanie agentúrnych informácií ako služba vo verejnom záujme (archív TASR)**

Ako uviedol V. Puchala, podľa § 3 zákona o TASR je hlavnou činnosťou tlačovej agentúry poskytovanie služby verejnosti v oblasti spravodajstva.

Služba verejnosti v oblasti spravodajstva je **vyhľadávanie** aktuálnych, včasných, overených, neskreslených a nestranných informácií, ktoré sú **spracovávané** formou textových súborov, zvukových záznamov, zvukovo-obrazových záznamov, obrazových záznamov alebo multimediálnych záznamov a sú **sprostredkúvané** v domácom a zahraničnom agentúrnom spravodajstve, ako aj **uchovávanie** zhromaždených informácií a ich sprístupňovanie.

V zmysle par. 3, ods. 5 zákona o TASR **agentúra uchováva informácie v rámci úloh vo verejnom záujme**.

Služba verejnosti vo verejnom záujme zahŕňa uchovávanie zhromaždených **informácií prostredníctvom archívu na základe zákona č. 395/2002 Z. z.  o archívoch a registratúrach.** TASR sprístupňuje vybrané spravodajské databázy v elektronickej podobe na študijné a vedecké účely.

Spravodajský archív TASR obsahuje správy a dokumenty, ktoré sú výsledkom činnosti od roku 1945 s presahom aj do minulosti. Ide o textové správy, textové popisy, fotografie, negatívy, diapozitívy, príspevkové knihy a novinové výstrižky. V novšej histórii sa k tomu pridali zvukové záznamy a zvukovo obrazové záznamy.

Časť archívnych dokumentov je z obdobia fungovania Československej tlačovej kancelárie (ČSTK), ktorá pôsobila na Slovensku počas spoločného štátu v rôznych obmenách názvov. Zvyšné materiály - archivované od roku 1990, sú z obdobia pôsobenia slovenskej redakcia ČSTK, Tlačovej kancelárie Slovenskej republiky – Slovakia a následne Tlačovej agentúry Slovenskej republiky.

Archív sa skladá z trojrozmerných fyzických objektov uložených v rokoch 1945 až 1998 a elektronických digitálnych databáz. Ich súčasťou sú digitalizované objekty od roku 1945 a nový archív, ktorý je vytváraný od roku 1994, kedy sa začala masívne využívať počítačová technika. Ročne do databáz archívu pribudne približne 265.000 nových správ.

V. Puchala podrobne informoval o digitalizácii archívu TASR, trojrozmernom i elektronickom archíve TASR. Uviedol spôsoby uchovávania textových správ, fotografií, zvukov, videí, ale i historických novinových výstrižkov, mikrofišov diapozitívov apod.

Ďalej informoval o technológiách na uchovávanie a sprístupňovanie archívov, ktoré sú dostupné pre verejnosť na nekomerčné použitie a pre odbornú verejnosť na bádanie. Archív zdigitalizovaných fotografií i elektronický archív fotografií sú prístupné pre mediálnych i nemediálnych odberateľov.

V. Puchala informoval o spolupráci so SNA pri sprístupňovaní ďalších agentúrnych materiálov, ktoré sú uložené v štátnych archívoch.

Členovia Správnej rady sa v rozprave zaujímali o využitie archívnych fotografií verejnosťou, rovnako o využívanie výstrižkov z dobovej tlače a o fungovanie stránky Vtedy.sk .

Správna rada TASR vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne : Vyhodnotenie tematických projektov TASR (Sviatok Cyrila a Metoda)**

Ako uviedol V. Puchala, verejnoprávna Tlačová agentúra Slovenskej republiky (TASR) pripravila cyklus informácií, fotografií, zvukov a živých prenosov k sviatku Cyrila a Metoda.

V agentúrnom servise vydala TASR (2.6.-6.7.) desiatky **textových správ** týkajúcich sa celonárodných osláv, prípadne ďalších podujatí venovaných odkazu Cyrila a Metoda na Slovensku. Informácie o podujatiach boli súčasťou ďalších **34 spravodajských súhrnov a 28 prehľadov podujatí.**

Prínos sv. Cyrila a Metoda pre Slovanov niekoľkokrát vyzvihol na stretnutiach s veriacimi aj dnes už sv. Ján Pavol II., ktorý počas svojho pontifikátu navštívil Slovensko trikrát. Bol tu aj v čase sviatku sv. Cyrila a Metoda na prelome júna a júla v roku 1995, keď slúžil omše v Nitre, Košiciach, Šaštíne, Prešove, Bratislave a v Levoči. TASR si 30. výročie jeho návštevy pripomenula v spravodajskom servise témou, v rámci ktorej uverejnila seriu 13 repotáží doplnených fotografiami a zvukovými záznamami.

Pri tejto príležitosti agentúra vo svojej fotobanke publikovala viac ako 1400 doposiaľ nezverejnených záberov, ktoré sa nachádzali v archíve TASR zachytené na kinofilmoch. Agentúra ich v posledných mesiacoch zdigitalizovala a ponúkla verejnosti a médiám na [www.fotobanka.tasr.sk](http://www.fotobanka.tasr.sk).

Členovia Správnej rady TASR vzali materiál na vedomie.

Členovia Správnej rady sa dohodli na najbližšom termíne zasadnutia 26/8 o 15:00.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava 22. júla 2025

Zapísal:

 Jozef Bednár v.r.